Tai vieno ar dviejų liežuvėlių [aerofonas](https://lt.wikipedia.org/wiki/Aerofonai), su [pūstuku](https://lt.wikipedia.org/wiki/P%C5%ABstukas), ar be jo  
Jo vamzdelis medinis, 25-30 cm ilgio, su 5-7 skylutėmis ir pririšamu liežuvėliu. Žiotys padarytos iš avino, jaučio, karvės arba nedidelio ožiuko rago. Ragelio tembras buvo dvejopas: pamažu pučiant – labai minkštas, malonus, primenantis anglų rago tembrą, o pučiant smarkiai – aštrus, skardus. Garsinė apimtis priklausę nuo vamzdžio ilgio ir skylučių skaičiaus bei vietų. Geriausiai skambėjo pirmosios oktavos garsai. Rageliais buvo pučiamos įvairios dainų ir šokių melodijos, sutartinės ir improvizacijos – tirliavimai.

Birbyne kaip potencialiu instrumentu susidomėta tada, kai ji iš liaudies muzikos buvo jau beveik pasitraukusi, užleisdama vietą klarnetui ir armonikai. Birbynes dar pūtė tik piemenys ir senukai, atsimeną 19 a. pabaigą, kai ne vienas liaudies muzikantas birbyne atlikdavo šokius, sutartines, dainas ir kitokias melodijas. Dešimtojo amžiaus trečiąjį-ketvirtąjį dešimtmetį liaudies birbynė buvo naudojama negausių liaudies muzikos entuziastų ansamblių. Čia, pritaikant ją sceniniam kūrinių atlikimui, birbynė buvo pamažu tobulinama ir tapo diatoniniu, mažosios decimos apimties instrumentu. Tokia ji atėjo į liaudies instrumentų orkestrą.  
Orkestrui pritaikytas liaudies dainų ir šokių melodijas diatoninėmis c1-es 2 diapazono birbynėmis atlikti buvo sunku dėl jų ribotų techninių duomenų. Todėl, diatoninę birbynę tobulinant toliau, buvo pagamintos įvairaus derinimo (C, D, G) birbynės, o taip pat c-d1 garsinės apimties bosinė bei D-e apimties kontrabasinė birbynės. Tokiu būdu buvo sukurtas birbynių ansamblis, kurio galimybės pasidarė žymiai didesnės.  
Tačiau greitai paaiškėjo, kad ir šios birbynės neatitinka liaudies ansamblio reikalavimų – jomis nebuvo galima atlikti namaža naujų liaudies ansambliui specialiai sukurtų lietuvių kompozitorių kūrinių, kur panaudota chromatika bei moduliacijos.

1950 m. liaudies instrumentų meistras P. Serva ir Valstybinio liaudies ansamblio koncertmeisteris P. Samuitis sukūrė aukštąsias chromatines a-d3 garsinės apimties birbynes.

Tokie svarbūs birbynės kelio tarpsniai nuo liaudiškojo prototipo „Lietuvos” ansamblio orkestro instrumento.  
Aukštoji chromatinė birbynė susideda iš trijų dalių – ebonitinio pūtiklio, klevo, obels ar kitokio medžio vamzdžio, ant kurio galo, laikantis liaudiškojo prototipo tradicijos, užmaunamas nudaulintas karvės ragas. Dešimt skylučių ir tik vienas (oktavisnis) vožtuvas sudaro sąlygas išgauti pustrečios oktavos chromatinį garsyną. Pustoniai gaunami pirštų dengimo kombinacijomis, Žemas birbynės registras skamba minkštai, sodriai, o vidurinis primena klarneto, obojaus tembrą.  
1953 m. liaudies instrumentų meistras P. Kupčikas vietoj diatoninės G sukonstravo chromatinę tenorinę birbynę su H-g2 garsine apimtimi ir chromatinę kontrabasinę (vietoj diatoninės) su Fis, c1 garsine apimtimi.  
Tenorinė ir kontabosinė birbynės ne tik gerai užpildo žemąjį registrą birbynių ansambliuose bei liaudies instrumentų orkestruose, bet puikiai, gražiu tembru skamba ir kaip soliniai instrumentai. Išvaizda tenorinė birbynė panaši į aukštąją, tik žymiai ilgesnė. Ji taip pat daroma iš medžio, o pūtiklis – iš ebonito; prie pūtiklio rišami saksofono liežuvėliai.  
Kontabosinės birbynės liemuo gaminamas iš metalo, pūtiklis – iš ebonito. Ant liemens galo užmaunamas didelis ragas. Šią birbynę pūsdamas, muzikantas ją pasikabina ant kaklo kaip saksofoną ar fagotą. Kontabosinė birbynė turi du registrus: žemąjį, panašų I kontrafagoto, ir aukštąjį – panašų į klarneto.

Daudytės **pūstukinis**[**aerofonas**](https://lt.wikipedia.org/wiki/Aerofonas).

Šiaurės rytų Lietuvoje – apie Biržus, Vabaininką – šio amžiaus pradžioje buvo vartojami instrumentai, vadinami daudytėmis. Tai tiesūs mediniai, 140-230 cm ilgio vamzdžiai, kuriais dviese atlikdavo sutartines. Nuo ragų daugytės skiriasi tuo, kad kiekviena jų galima gauti ne vieną, bet 4-5 tonus.  
Daudytes gamindavo iš uosio panašiai kaip trimitus. Apie 15 cm skersmens uosio kamienas būdavo nudrožiamas taip, kad du trečdaliai viso jo ilgio liktų tik 3-4 cm storio, o kitas galas laipsniškai platėtų. Tada medis buvo skeliamas pusiau, išskaptuojama skylė, kuri pradžioje turėtų 1 cm, o gale – 10 – 12 cm skersmenį. Daudytės sienelių storis – 1 – 1,5 cm. Suglaudus abi dalis, jos buvo tampriai apvyniojamos beržo žieve. Laibgalyje buvo išdrožiamas pūtiklis.

**Džingulis** – tradicinis lietuvių liaudies ritminis [muzikos intrumentas](https://lt.wikipedia.org/w/index.php?title=Muzikos_intrumentas&action=edit&redlink=1), priskiriamas [mušamiesiems](https://lt.wikipedia.org/wiki/Mu%C5%A1amieji_instrumentai) [idiofonams](https://lt.wikipedia.org/wiki/Idiofonas). Tradiciškai tai – vestuvių kvieslio lazda, išpuošta varpeliais ir gėlių vainikais, kuria ritmingai stuksint į grindis ar lubas, siekiama atkreipti visų dėmėsį. Tai – vienašakė, dvišakė arba trišakė į viršų smailėjanti lazda, dažniausiai išpjauta iš [putino](https://lt.wikipedia.org/wiki/Putinas_(augalas)), [diemedžio](https://lt.wikipedia.org/wiki/Diemedis) ar [klevo](https://lt.wikipedia.org/wiki/Klevas). Instrumento ilgis siekia maždaug 120 – 180 cm, skersmuo – apie 2-3 cm. Džingulio viršūnėje pritaisomi varpeliai, barškučiai, grandinėlės, skardelės, skambučiai ar kitokie žvangantys daiktai. Instrumentas dažniausiai puošiamas rūtomis ar kitų gėlių vainikais, kaspinais, juostomis. [Mažojoje Lietuvoje](https://lt.wikipedia.org/wiki/Ma%C5%BEoji_Lietuva) džingulis buvo puošiamas vainiku ir maža balta skepetaite, po kuria pakabinamas varpelis.

KANKLĖS  
 tradicinis, styginis lietuvių liaudies muzikos instrumentas, **gnaibomasis**[**chordofonas**](https://lt.wikipedia.org/wiki/Chordofonas), daugiastygė [citra](https://lt.wikipedia.org/w/index.php?title=Citra&action=edit&redlink=1) su trapecijos formos rezonatoriumi.

Kanklės yra vienas seniausių lietuvių liaudies styginių muzikos instrumentų. Žinių apie kankles galima rasti lietuvių liaudies dainose, pasakose, padavimuose, dažnai siekiančiuose tuos laikus, kai lietuviai dar buvo stabmeldžiai ir tikėjo, kad žmogaus siela gali persikelti į medį, į kankles ir kalbėti arba raudoti žmogaus balsu.  
Istoriniuose šaltiniuose kanklės pirmą kartą paminimos tik 16 amžiuje.  
Atsižvelgiant į gamybos būdus, kankės skirstytinos į tris grupes: pirmines, paprastąsias ir sudėtingąsias. Pirminės kanklės yra pačios senoviškiausios, primityviausiai pagamintos, išskaptuotos iš vieno medžio gabalo. Paprastosios kanklės taip pat išskaptuotos iš vieno medžio gabalo, bet yra didesnės, turi daugiau (nuo 9 iki 12) stygų ir meniškiau padarytos. Sudėtingosios kanklės suklijuotos iš atskirų dalių: galų, šonų, viršelio ir dugno. Kanklių stygos buvo žarninės arba iš geležinės ar plieninės vielos.  
Kanklių būta įvairių formų. Tačiau vienas jų galas visada siauresnis – čia pritvirtinamos stygos. Kitame, platesniame, įtaisyti stygas ištempią varžteliai. Platusis kanklių galas įstrižai nukirstas: smailusis kampas būna nuo 17 iki 70 laipsnių, bukasis – nuo 100 iki 150 laipsnių. Nukirtimas smailėja iš dešinės į kairę. Grojant kanklės laikomos ant kelių arba ant stalo.  
Senosios kanklės Lietuvoje buvo žinomos tik vakarinėje ir šiaurinėje krašto dalyje ir įėjo į bendrą Baltijos tautų paplitimo plotą iki pat Suomijos. Kanklėms buvo teikiama magiškoji paskirtis, o kankliavimas (skambino daugiausiai tik vyrai) laikytas ypatinga meditacijos forma. Buvo kankliuojamos tik etninės Baltijos tautų melodijos. Vėlesniais amžiais į Baltijos regioną plintant bendratautėms dainoms ir šokiams buvo kankliuojama ir naujoviška muzika.  
XIX a. kankliavimas Baltijos šalyse ir Lietuvoje tapo tautinio atgimimo simboliu. Kankles pradėta modifikuoti, pritaikant jas tautinio atgimimo dainų ir giesmių atlikimui.  
Lietuvoje tautinio atgimimo simboliu tapo suvalkietiškosios kanklės, kurias visame krašte išpopuliarino iš Suvalkijos kilę kankliavimo entuziastai.   
Po II Pasaulinio karo modifikuotomis kanklėmis pradėta mokyti groti Muzikos akademijoje. Jos tapo orkestro, ansamblio ir solo instrumentais. O repertuarą kurė profesionalūs kompozitoriai, gerai pažįistantys kanklių ir kankliavimo specifiką, jie ir pritaikė šiuolaikinės muzikos naujoves.

Lumzdelis

Lumzdelis – lietuvoje palčiai paplitęs instrumentas. Dažniausiai lumzdelius dirbdinosi ir juos pūsdavo piemenys naktigonėse. Švenčių ir kitų liaudies pramogų metu lumzdžiuodavo ir pagyvenę žmonės.  
Lumzdeliai buvo daromi iš žilvičio, karklo žievės arba iš medžio. Žievės lumzdeliai paprastai buvo gaminami pavasarį iš žilvičio. Jie būdavo nepatvarūs, greit sudžiūdavo. Medžio lumzdeliai daryti iš jauno uosio kamieno, išdeginant arba išgręžiant 1,5 cm skersmens išilginę skylę. Lumzdelio ilgis – nuo 20 iki 30 cm.  
Viršutiniame lumzdelio šone išdeginama arba išpiaunama nuo trijų iki aštuonių skylučių, kurios pučiant dangstomos abiejų rankų pirštais. Lumzdelio tembras švelnus, primenantis mažosios fleitos tembrą. Žemieji tonai sakmba gana tyliai, aukštieji – labai skardūs. Kiekviena lumzdelio skylutė duoda po du tonus – pagrindinį ir, stipriau pučiant, oktava aukštesnį.  
Liaudies lumzdelininkų melodijos turi labai daug puošmenų, pagražinimų.

Ožragis

Ožio ragas (ožragis) gaminamas iš 30 – 40 cm ilgio ožio rago, kurio vidus išvalomas, o smailusis galas nupiaunamas ir išskaptuojamas pūtiklis. Šone, arčiau storojo galo, išdeginamos 3 – 5 skylutės, kurių pagalba gaunami 4 – 6 tonai. Ožragiui pūsti reikia didelės jėgos, užtat garsas yra labai stiprus, toli girdimas.  
Ožragis yra išimtinai vyresnio amžiaus piemenų-skerdžių instrumentas ir buvo paplitęs visoje Lietuvos teritorijoje. Seni žmonės pasakoja, kad 19 a. pabaigoje vestuvėse ir kituose pasilinksminimuose grodavo tokios sudėties kaimo muzikantų orkestras – armonika, smuikas, būgnelis ir ožragis.  
Ožio rago repertuarą sudarydavo specialūs tirliavimai, nedidelės apimties dainų ir šokių melodijos. Ožragio muzika pasižymi greitu tempu, melodijos lankstumu, įvairumu. Paminėtini dalykai: ,,Piemenų maršas” – melodija karvėms iš ganyklos sukviesti, ,,Šeimininkės aplojimas” ir kt.

Skrabalai

Skrabalai – tai įvairaus dydžio trapecijos formos mediniai loveliai su viduje įtaisytomis viena arba dviem medinėmis kabančiomis šerdelėmis-kankaliukais. Skrabalą judinant, šerdelė berbena į lovelio sieneles, kurios skleidžia duslų, bet gerai girdimą garsą. Garso aukštumas priklauso nuo medinio lovelio matmenų.  
Skrabalas skaptuojamas iš vieno gabalo kietesnės medienos medžio – ąžuolo, uosio. Lovelių dydžiai įvairūs – nuo 9 cm ilgio, 5 cm pločio, 9 cm aukščio iki 21 cm ilgio (plotis ir aukštis padidėja nežymiai). Sienelių storis 5 – 6 mm.  
Skrabalus nuo seno vartoja piemenys. Tokį medinį varpelį užrišdavo karvėms ant kaklo ir, ganant miške, lengviau atrasdavo gyvulius.  
Senų žmonių pasakojimu, kai kurie muzikantai-būgnininkai žemaičių krašte barškindavę skrabalais ir grieždami šokiams. Jei skrabalai budavę su šerdelėmis – jais barškindavę laikydami rankoje, o jei be šerdelių – pririšdavę prie žemėn įsmeigto pagalio ir barbendavę sauso medžio pagaliukais. Skrabalais būdavo atliekami atskiri melodiniai-ritminiai motyvai.  
Liaudies ansamblio ,,Lietuva” naudojami 27 chromatiškai nuo c1 iki e3 suderinti skrabalai (be šerdelių), pritvirtinti prie specialaus žėglio skersinių sijelių. Skrabalai mušami dviem mediniais pagaliukais.

Skudučiai

Skudučiai – tai įvairaus dydžio uždarų ir tam tikru būdu suderintų vamzdelių komplektas, kuriais skudučiuoja keletas žmonių.  
Skudučiai daromi iš naujo 2-3 cm storumo ir 7-15 cm ilgumo uosio medžio. Viename gale išilgai išdeginama arba išgręžiama skylė, paliekant 2-3 mm storumo sieneles ir 2-3 cm storumo dugnelį. Kiaurasis galas iš abiejų šonų įžambiai nupiaunamas – padaromos skudučių žiotys. Skudutis pučiamas, laikant jį vertikaliai, žiotys priglaudus prie apatinės lūpos.  
Skudučiai turi senas ir originalias liaudiškojo grojimo tradicijas. Skudučių komplektas nesurišamas ir pučia juos ne vienas žmogus, o būtinai grupė. Tuo būdu išgaunama originalios sekundų harmonijos daugiabalsė muzika.  
Skudučiais buvo grojami specialūs kūrinėliai, pritariama dainuojant sutartines arba grojant kitiems muzikos instrumentams.  
Senoji skudučių muzika – išimtiniai sutartinių tipo muzika. Ji pagrįsta sekundų sąskambiais ir sudaryta iš ketvirtinių-aštuntinių ritmo figūrų kartojimo. Metras dažniausiai dviejų ketvirtinių. Nors svarbiausiais skudučių muzikos elementas yra sinkopėmis pagrįsta ritmika, tačiau įvairi, turtinga ir skudučių muzikos melodika, artima lietuvių liaudies dainuojamų sutartinių melodikai.  
Skudučiuodavo komplektą pasiskirstę taip, kad kiekvienas muzikantas turėtų po keletą skirtingo aukštumo skudučių. Vadovaudamiesi bendru ritmu, griežtai išlaikydami reikalingas pauzes ir savo ritmines figūras, muzikantai sukurdavo išraiškingą daugiabalsę muziką.  
Prieš grojimą skudučiai būdavo derinami, grojant kokią nors gerai žinomą melodiją. Derinti jie iš klausos didžiosiomis ir mažosiomis sekundomis. Norint skudutį paaukštint, į jį buvo metami žirniai ar akmenukai arba įlašinama vaško. Skudutį žeminant, būdavo pagręžiamas dugnelis. Vėliau, jau scenos reikalams pritaikius, skudučiai imti derinti stumdant judinamą dugnelį. Į liaudies ansamblio instrumentų orkestrą skudučiai buvo įjungti 1940 metais kartu su birbynėmis ir kanklėmis, sudarydami vieną pagrindinių jo grupių.  
Svarbiu ansamblio liaudies instrumentų orkestro komponentu skudučiai tapo, pirmiausia, dėl išraiškingo skambesio, kuris ansamblio pasirodymas teikė ypatingo kolorito. Be to, liaudies muzikos entuziastų dėka jie jau spėję išpopuliarėti kaip perspektyvus sceninis liaudies muzikos instrumentas.